b"\n_START_ARTICLE_\nEyup Can\n_START_SECTION_\nAmat\xc3\xb8rkarriere\n_START_PARAGRAPH_\nEyup Can var som amat\xc3\xb8rbokser s\xc3\xa6rdeles succesfuld, og opn\xc3\xa5ede hurtigt en status som publikummagnet ved amat\xc3\xb8rst\xc3\xa6vner i Danmark. Med sit tyrkiske statsborgerskab kunne han i starten af amat\xc3\xb8rkarrieren ikke stille op til Danmarksmesterskaberne, men han boksede i begyndelsen og midten af 1980'erne mod en r\xc3\xa6kke st\xc3\xa6rke boksere fra ind- og udland. Da Eyup Can fik mulighed for at stille op for Danmark ved Sommer-OL 1984 i Los Angeles, valgte han imidlertid at stille op for Tyrkiet, hvilket generelt k\xc3\xb8lnede den danske publikuminteresse for Eyup Can._NEWLINE_Eyup Can vandt tre kampe ved OL, hvor han n\xc3\xa5ede semifinalen i fluev\xc3\xa6gt, hvor han tabte til turneringens guldvinder, amerikaneren Steve McCrory. Eyup Can opn\xc3\xa5ede s\xc3\xa5ledes olympisk bronze._NEWLINE_Ved VM for amat\xc3\xb8rer i Reno, Nevada to \xc3\xa5r senere i 1986 vandt Eyup Can atter bronze, og han skrev herefter professionel kontrakt med Mogens Palle.\n_START_SECTION_\nProfessionel karriere\n_START_PARAGRAPH_\nEyup Can debuterede som professionel den 3. oktober 1986 ved et st\xc3\xa6vne i Idr\xc3\xa6tshuset i K\xc3\xb8benhavn. Ved samme st\xc3\xa6vne debuterede ogs\xc3\xa5 Lars Lund Jensen, Tage Nielsen og Racheed Lawal, og st\xc3\xa6vnet markerede s\xc3\xa5ledes nye tider i dansk professionel boksning, der i en periode havde v\xc3\xa6ret v\xc3\xa6sentlig afh\xc3\xa6ngig af udenlandske tr\xc3\xa6kplastre. Ved st\xc3\xa6vnet m\xc3\xb8dte Can den ubesejrede skotte Ronnie Carroll, som Can besejrede p\xc3\xa5 point._NEWLINE_Eyup Can blev f\xc3\xb8rt hurtigt frem, og m\xc3\xb8dte i l\xc3\xb8bet af 1986 og 1987 en r\xc3\xa6kke forholdsvist st\xc3\xa6rke boksere, som han pointbesejrede. Eyup Can boksede sin f\xc3\xb8rste professionelle kamp uden for Danmark, da han i en forkamp til Gert Bo Jacobsens EM-kamp mod Alain Simones i Frankrig besejrede den franske bantamv\xc3\xa6gter Adbulac Diane._NEWLINE_Den 12. februar 1988 blev Eyup Can matchet mod den amerikanske fluev\xc3\xa6gter Joey Olivo i Helsing\xc3\xb8r. Olivo var tidligere verdensmester i let-fluev\xc3\xa6gt, og havde en imponerende rekordliste bag sig, men havde dog v\xc3\xa6ret inaktiv i et par \xc3\xa5r inden kampen mod Can. Can leverede en fin pr\xc3\xa6station mod den st\xc3\xa6rke amerikaner, men led karrierens f\xc3\xb8rste nederlag, da han tabte p\xc3\xa5 point._NEWLINE_Can opn\xc3\xa5ede et par sejre efter nederlaget til Olivo, og det lykkedes Mogens Palle at sikre Can en kamp om den ledige EM-titel i fluev\xc3\xa6gt mod den ubesejrede engl\xc3\xa6nder Pat Clinton. Can leverede en fin pr\xc3\xa6station mod Clinton, der blev besejret p\xc3\xa5 point, og Eyub Can var herefter europamester. Can satte titlen p\xc3\xa5 spil i en enkelt kamp, da han den 11. oktober 1989 p\xc3\xa5 Sicilien m\xc3\xb8dte den italienske mester Giampiero Pinna. Can vandt med dommerstemmerne 2-1 og forsvarede s\xc3\xa5ledes sit europamesterskab._NEWLINE_Can havde dog problemer med motivationen, og han opgav herefter sit europamesterskab og var inaktiv som bokser i nogle \xc3\xa5r. Han gjorde comeback i 1992, hvor han boksede to kampe i Randers, men opgav herefter definitivt karrieren._NEWLINE_Eyup Can opn\xc3\xa5ede 16 professionelle kampe, hvoraf kun kampen mod Olivo blev tabt. Alle kampe gik tiden ud."